Hobro besejrede snævert Brønshøj 1-0 og er for første gang i klubbens historie klar til Superliga-bold. Mads Justesen blev helten for gæsterne. I Køge delte HB Køge og Silkeborg 1-1.

Tingbjerg Ground bød søndag eftermiddag på topopgør i 1. division, da Brønshøj tog i mod Hobro. Hobro kunne med en sejr sikre sig oprykning til Superligaen for første gang i klubbens historie. Samtidigt var det Bo Henriksens sidste kamp som cheftræner for Brønshøj inden turen går til AC Horsens.

Det var Brønshøj, der virkede mest tændt fra start. Værterne sad på spil og chancer, mens Hobro havde svært ved at holde fast i bolden og skabe chancer. Efter et kvarters spil var Emil Berggren tæt på, da han affyrede kanonen. Forsøget blev dog afvist.

Samme Berggren var tæt på igen efter en dødbold. Den 21-årige angriber kom højest og headede mod mål, men igen manglede den sidste kvalitet. Første halvleg sluttede som den begyndte 0-0 med Brønshøj som det mest tændte hold.

I anden halvleg chokstartede gæsterne. Efter kun to minutter sendte Mads Justesen de medrejsende Hobro-fans i ekstase, da han lige foran deres tribuneafsnit gjorde det til 1-0. Efter et langt indkast, hvor Berggren kiksede en clearing, havnede bolden hos Justesen, der bankede bolden ind fladt til 1-0.

Efter scoringen ændrede kampen fuldstændig karakter, og Hobro tog teten. Efter en lille times spil fik Mads Jessen en gylden mulighed for at gøre det til 2-0, da han fik en åben chance i feltet. Desværre manglede afslutningen saft og kraft og Brønshøjs keeper fik fingrene i læderet. Ni minutter senere havde Hobro igen bud mod Brønshøj-målet, men her afviste overliggeren begge forsøg og holdt Brønshøj i live.

Brønshøj havde ikke meget at skyde med i slutningen af kampen og virkede trætte. De lykkedes ikke at udligne og dermed er Hobro i Superligaen for første gang i klubbens historie.

I Køge var Silkeborg på besøg, der allerede havde sikret sig oprykning til Superligaen med en skrivebordssejr i fredags over Vendsyssel. Samtidigt havde HB Køge intet at spille for, da de efter en dårlig periode er raslet ned gennem tabellen.

Der var dog kun spillet et kvarter, da hjemmeholdet kom foran 1-0. Topscorer i HB Køge, Jeppe Kjær, var manden bag scoringen med sin 15. sæsontræffer. Anders Kaagh førte bolden frem og spillede den smart ud på højrekanten, hvor Kjær bankede den fladt ind i det lange hjørne til 1-0. En stilling, der holdt til pause, efter en ellers intens og chancerig første halvleg.

I anden halvleg fortsatte begge hold med at skabe gode muligheder, men det var Silkeborg, der trak det længste strå efter flere gode Køge-muligheder. Morten Beck Andersen satte fart i bolden og stormede mod målet. Andersen slap fri og kom helt fri foran mål. Her bankede han læderet ind ved nærmeste stolpe og udlignede til 1-1.

På trods af flere gode muligheder blev der ikke scoret yderligere i Køge, og Silkeborg kan gøre klar til oprykningsfest den 9. juni, hvor Lyngby kommer på besøg.